কালীপুজোতে যানজট নিয়ন্ত্রণে নির্দেশিকা জারি কলকাতা পুলিশের!

ওয়েব ডেস্ক : মা কালীর (Kali Puja) আরাধনায় মেতেছে গোটা দেশ। সেই আলোর উৎসবে সেজে উঠেছে কলকাতাও (Kolkata)। আর এই উৎসবের দিনে যান চলাচল নিয়ন্ত্রণ নিয়ে একটি নির্দেশিকা জারি করল কলকাতা পুলিশ (Kolkata Police)। নির্দেশিকায় বলা হয়েছে, সোমবার সকাল ৬টা থেকে বিকেল ৪টি পর্যন্ত শহরের রাস্তায় কোনও ভারী গাড়ি চলাচল করবে না। তবে জরুরি পরিষেবার গাড়ির ক্ষেত্রে ছাড় দেওয়া হয়েছে।

এছাড়া সোমবার বিকেল ৪টে থেকে মঙ্গলবার ভোর ৪টে পর্যন্ত কলকাতার একাধিক রাস্তায় যান নিয়ন্ত্রণ করা হবে বলে জানানো হয়েছে কলকাতা পুলিশের (Kolkata Police) তরফে। যে রাস্তাগুলিতে যান নিয়ন্ত্রণ করা হবে সেগুলির মধ্যে রয়েছে, বঙ্কিম চ্যাটার্জি স্ট্রিট,আরবি অ্যাভিনিউ, চেতলা সেন্ট্রাল রোড, রাজা রামমোহন রায় সরণি, শ্যামাচরণ দে স্ট্রিট, এপিসি রোড ও বিধান সরণির মধ্যে কেশবচন্দ্র সেন স্ট্রিট, টালিগঞ্জ রোড ও বাগদিপাড়া রোড।

আরও খবর : দীপাবলিতে কলকাতা মেট্রো পরিষেবায় ব্যাপক রদবদল, বদলে গেল দিনের প্রথম ও শেষ মেট্রোর সময়

এর পাশপাশি, বেশ কয়েকটি রোডে গাড়ি পার্কিংয়ের ক্ষেত্রেও নিষেধাজ্ঞা জারি করা হয়েছে। সেই রোড গুলির মধ্যে রয়েছে, কলেজ স্ট্রিটের রাস্তার দু’দিক, প্রিন্স আনোয়ার শাহ রোড, বীরেন রায় রোড, পাঠকপাড়া রোড, ওপেন ব্যানার্জি রোড, আর্য সমিতি রোড, সিদ্ধিনাথ চ্যাটার্জি রোড সহ অন্যান্য রোড। সোমবার বিকেল ৪টে থেকে মঙ্গলবার ভোর চারটে পর্যন্ত এই নিষেধাজ্ঞা জারি থাকবে। এর পাশাপাশি বেশ কয়েকটি রোড দিয়ে ঘুরিয়ে দেওয়া হবে গাড়িগুলিকে।

আজ কালীপুজোর (Kali Puja) দিনে কালীঘাট মন্দিরে ভিড় জমাবেন দর্শনার্থীরা। সেই কারণে কালীঘাট রোড, রাসবিহারী অ্যাভিনিউ এবং হাজরা রোডে নিয়ন্ত্রণ করা হবে গাড়িগুলি। সোমবার সকাল ৫টা থেকে সকাল ১১টা ও বিকেল ৫টা থেকে মঙ্গলবার ভোর ৪টে পর্যন্ত যান নিয়ন্ত্রণ করা হবে বলে জানানো হয়েছে কলকাতা পুলিশের তরফে।